Dovoljenja za čezmejni prevoz gotovine so registrirana v informacijskem sistemu za notranji trg (v nadaljnjem besedilu: IMI), da lahko javni organi brez težav dostopajo do njih.

Glede na morebitne nevarnosti, povezane z dejavnostjo prevoza gotovine, za varnostno osebje za prevoz gotovine in splošno javnost je treba za čezmejni prevoz eurogotovine pridobiti posebno dovoljenje za čezmejni prevoz gotovine.Nacionalni organi dovoljenje izdajo za pet let, če so izpolnjeni pogoji, ki jih morajo podjetja za prevoz gotovine izpolnjevati v skladu z Uredbo (EU) št. 1214/2011, kot so zahteve glede varnostnega osebja za prevoz gotovine ali splošne zahteve glede vozil za prevoz gotovine ter drugi osnovni pogoji.

Uredba (EU) št. 1214/2011 se uporablja za prevoz eurogotovine po cesti, saj je to najobičajnejša (če ne edina) ureditev prevoza eurogotovine na obmejnih območjih in edina, za katero je bila ugotovljena potreba po sklopu skupnih pravil o čezmejnem prevozu gotovine. Prevoz po zraku in morju ni vključen. Uredba (EU) št. 1214/2011 se torej dejansko uporablja samo za čezmejni prevoz med sodelujočimi državami članicami, ki imajo kopensko mejo z drugo sodelujočo državo članico. Pri čezmejnem prevozu lahko čezmejna razsežnost izhaja iz enega ali več od teh treh elementov: države članice izvora podjetja za prevoz gotovine, države članice gostiteljice (države, ki ni država članica izvora), v kateri podjetje za prevoz gotovine zagotavlja storitev prevoza, in/ali države članice tranzita, ki jo vozilo prečka, da doseže državo članico gostiteljico ali se vrne v državo članico izvora.

Zaradi uvedbe eura se je povečala potreba po čezmejnem prevozu gotovine po cesti v državah članicah euroobmočja. Znotraj euroobmočja bi moralo biti bankam, sektorju trgovcev na drobno in drugim profesionalnim gotovinskim ustanovam omogočeno, da sklenejo pogodbo s podjetji za prevoz gotovine, ki jim ponudijo najboljšo ceno in/ali storitev, in izkoristijo gotovinske storitve najbližje podružnice nacionalne centralne banke ali gotovinskega centra za prevoz gotovine, tudi če se nahaja v drugi državi članici. Poleg tega so države članice, katerih valuta je euro (v nadaljnjem besedilu: sodelujoče države članice), uredile ali nameravajo urediti proizvodnjo euro bankovcev in kovancev v tujini. Trgovci na drobno in banke na obmejnih območjih se morda želijo oskrbeti z gotovino iz njim najbližjega gotovinskega centra, ki ni nujno v isti državi članici. Prav načelo enotne valute vsebuje svobodo za prenos gotovine med sodelujočimi državami članicami.

Za ta pregled na podlagi vprašalnikov se je Komisija posvetovala z zainteresiranimi stranmi v sektorju, vključno s socialnimi partnerji, in državami članicami. Poročilo temelji na odgovorih na vprašalnike in posvetovanju z državami članicami na sestanku Odbora za čezmejni prevoz eurogotovine 27. septembra 2016.

Uredba (EU) št. 1214/2011 Evropskega parlamenta in Sveta z dne 16. novembra 2011 o profesionalnem čezmejnem prevozu eurogotovine po cesti med državami članicami euroobmočja je začela veljati 30. novembra 2012. V skladu s členom 26 Uredbe (EU) št. 1214/2011 mora Komisija do 1. decembra 2016 in nato vsakih pet let Evropskemu parlamentu in Svetu predložiti poročilo o njenem izvajanju. V poročilu se zlasti raziščejo možnosti uvedbe skupnih zahtev glede usposabljanja varnostnega osebja za prevoz gotovine za nošenje orožja, morebitne potrebne spremembe člena 24 navedene uredbe glede na Direktivo 96/71/ES, dosledno upošteva tehnološki napredek na področju IBNS, preuči morebitna dodana vrednost skupinskega podeljevanja dovoljenj Unije za prevoz gotovine ter oceni, ali je treba Uredbo (EU) št. 1214/2011 ustrezno spremeniti.

2.2.2.Čezmejni prevoz eurogotovine

Dovoljenje za čezmejni prevoz gotovine daje – v okvirih, določenih z Uredbo (EU) št. 1214/2011 – pravico do čezmejnega prevoza euro bankovcev in kovancev po cesti, ki se opravi podnevi in samo, če se večina prevzemov ali dostav opravi v državi članici gostiteljici in če je vrednost eurogotovine vsaj 80 % celotne vrednosti gotovine, ki se prevaža v vozilu. Treba bi bilo opozoriti, da je nekaj posebnih ureditev prevoza izrecno izvzetih s področja uporabe Uredbe, ne glede na to, da spadajo v opredelitev čezmejnega prevoza eurogotovine po cesti, kot so prevozi od točke do točke v centralne banke ali tiskarne ali kovnice denarja in iz njih.

2.2.3.Ureditve prevoza

Uredba (EU) št. 1214/2011 določa pet vrst ureditev prevoza za euro bankovce in dve za euro kovance, pri čemer so opredeljeni pogoji za posamezne ureditve, kot so blindiranje vozil, uporaba inteligentnih sistemov za nevtralizacijo bankovcev (IBNS) ali prisotnost varnostnega osebja za prevoz gotovine. Sodelujoče države članice se odločijo, katero od teh ureditev prevoza bodo uporabljale na svojem ozemlju.

2.2.4.Vloga inteligentnih sistemov za nevtralizacijo bankovcev (IBNS) in umik nevtraliziranih bankovcev

Namen Uredbe (EU) št. 1214/2011 je omogočiti uporabo IBNS, saj naj bi se z njo izboljšala varnost prevoza gotovine za varnostno osebje za prevoz gotovine in javnost. Podjetja za prevoz gotovine, ki delujejo na podlagi Uredbe (EU) št. 1214/2011, morajo nevtralizirane bankovce umakniti iz obtoka in tako zagotoviti, da se za plačilne operacije taki bankovci ne uporabljajo več.

2.2.5.Pravila države gostiteljice, ki se uporabljajo za prevoz: nacionalni policijski organi, pravila o javni varnosti in nošenje strelnega orožja

Za vidike prevoza gotovine, ki niso zajeti s skupnimi pravili iz Uredbe (EU) št. 1214/2011, veljajo nacionalni predpisi – ob upoštevanju splošnih pravil Pogodbe (kot je načelo nediskriminacije) – in podjetja za prevoz gotovine, ki izvajajo čezmejni prevoz, morajo te nacionalne predpise v državi gostiteljici upoštevati. Taka nacionalna pravila se nanašajo na vlogo policijskih organov (kot je predhodno obveščanje, spremstvo ali nadzor nad lokacijo vozila na daljavo), varnostna pravila o dostavi ali prevzemu gotovine na lokacijah in pravila o strelnem orožju.

2.3.Dolžnost priglasitve in obveščanja

Uredba (EU) št. 1214/2011 določa vrsto dolžnosti obveščanja za imetnike dovoljenj za prevoz gotovine, sodelujoče države članice in Komisijo.

Imetniki dovoljenj morajo sodelujočo državo članico obvestiti o nameravanem začetku čezmejnega prevoza. Sodelujoče države članice morajo druga drugo obvestiti o čezmejni dejavnosti, ki jo priglasijo podjetja za prevoz gotovine, ki delujejo na podlagi Uredbe (EU) št. 1214/2011. Komisija na spletišču Europa objavi vse informacije o sistemih IBNS, homologiranih v sodelujočih državah članicah, nacionalnih pravilih o vlogi policijskih organov in o varnosti lokacij, na katere se gotovina dostavi ali na katerih se prevzame, nacionalnih zahtevah glede usposabljanja za prevoz gotovine, pooblastilih nacionalnega organa, ki izdaja dovoljenja, in upravi gostiteljice, ki ji je treba priglasiti začetek čezmejnega prevoza. Nazadnje Komisija v Uradnem listu Evropske unije objavi ureditve prevoza, kot so jih izbrale sodelujoče države članice.

2.4.Pregledi upoštevanja pravil, kazni in izredni varnostni ukrepi

Za zagotovitev visoke ravni varnosti pri čezmejnem prevozu gotovine lahko sodelujoče države članice izvajajo preglede upoštevanja pravil pri podjetjih za prevoz gotovine, ki na njihovem ozemlju delujejo na podlagi Uredbe (EU) št. 1214/2011. V primeru neupoštevanja pravil se lahko uporabijo kazni pod pogoji iz člena 22 Uredbe (EU) št. 1214/2011. Nazadnje, pristojni organi se lahko v primeru nenadne težave, ki bistveno vpliva na varnost prevoza gotovine, odločijo za uvedbo začasnih varnostnih ukrepov.

3.Izvajanje Uredbe (EU) št. 1214/2011

3.1.Prošnja za dovoljenje za čezmejni prevoz gotovine in izdaja dovoljenja

3.1.1.Prošnja za dovoljenje za čezmejni prevoz gotovine in izdaja dovoljenja

Zdi se, da upravni postopek izdaje dovoljenj poteka gladko. Podjetja za prevoz gotovine niso poročala o posebnih težavah v zvezi s predložitvijo dokumentov in dokazil, potrebnih za prošnjo. Poleg tega organi držav članic niso imeli posebnih težav z izdajanjem dovoljenj za čezmejni prevoz gotovine. Vse prošnje za izdajo dovoljenja, ki so jih vložila podjetja za prevoz gotovine, so bile odobrene, v zvezi z registracijo v IMI pa ni bilo omembe vrednih incidentov.

Podaljšanje veljavnosti dovoljenja za čezmejni prevoz gotovine ni potrebno. Organi sodelujočih držav članic in velika večina imetnikov dovoljenj menijo, da je petletno trajanje dovoljenja za čezmejni prevoz gotovine primerno. Komisija se s tem stališčem strinja.

Zainteresirane strani ne vidijo dodane vrednosti v izdajanju skupinskih dovoljenj za prevoz gotovine. Komisija meni, da bi s takimi dovoljenji izgubili nadzor nad podjetji za prevoz gotovine in da bi zaradi tega pregledovanje veljavnih ukrepov postalo bolj zapleteno. Zato Komisija meni, da izdajanje skupinskih dovoljenj za prevoz gotovine v bližnji prihodnosti ni izvedljiva možnost.

Nazadnje, nekaj zainteresiranih strani predlaga, da bi morala Uredba (EU) št. 1214/2011 določiti poenostavljeni hitri postopek izdaje kratkoročnih dovoljenj za čezmejni prevoz gotovine, da bi se odzvali na nevarnosti (kot so stavke, naravne nesreče) in zagotovili dostavo eurogotovine.